Ehdotus Euroopan parlamentin ja neuvoston päätökseksi yhteisön koulutusalan Sokrates-toimintaohjelman toisesta vaiheesta /* KOM/98/0329 lopull. - COD 98/0195 */



Virallinen lehti nro C 314 , 13/10/1998 s. 0005



Ehdotus Euroopan parlamentin ja neuvoston päätökseksi yhteisön koulutusalan Sokrates-toimintaohjelman toisesta vaiheesta (98/C 314/04) (ETA:n kannalta merkityksellinen teksti) KOM(1998) 329 lopull. - 98/0195(COD) (Komission esittämä 28 päivänä elokuuta 1998) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 126 ja 127 artiklan, ottavat huomioon komission ehdotuksen, ottavat huomioon talous- ja sosiaalikomitean lausunnon, ottavat huomioon alueiden komitean lausunnon, toimivat perustamissopimuksen 189 b artiklassa määrätyn menettelyn mukaisesti, sekä katsovat, että (1) perustamissopimuksen mukaan yhteisö pyrkii muun muassa kehittämään korkealaatuista koulutusta; tavoitetta laajennettiin 2 päivänä lokakuuta 1997 allekirjoitetussa Amsterdamin sopimuksessa, jossa mainitaan, että yhteisön tavoitteena on myös edistää kansalaistensa korkeaa tietojen ja taitojen tasoa tarjoamalla runsaasti koulutusmahdollisuuksia sekä edistää tietojen ja taitojen ylläpitoa, (2) yhteisön Sokrates-toimintaohjelma on vahvistettu Euroopan parlamentin ja neuvoston päätöksellä N:o 819/95/EY (1), sellaisena kuin se on muutettuna päätöksellä N:o 576/98/EY (2), (3) Eurooppa-neuvoston Luxemburgissa 20 ja 21 päivänä marraskuuta 1997 pidetyssä ylimääräisessä työllisyysasiain kokouksessa hyväksyttiin yhteinen työllisyysstrategia, jonka mukaan elinikäisellä oppimisella on merkittävä asema jäsenvaltioiden työllisyyspolitiikan suuntaviivojen (3) täytäntöönpanossa ja jonka tavoitteena on ammattitaidon, joustavuuden ja yrittäjyyden (4) sekä yhtäläisten mahdollisuuksien edistäminen, (4) komissio määritteli tiedonannossaan "Tietojen ja taitojen Eurooppaan" (5) eurooppalaisen koulutusalueen asteittaisen rakentamisen suuntaviivat, joilla elinikäisen oppimisen tavoite pyritään saavuttamaan. Samassa yhteydessä komissio määritteli yhteisön tasolla kehitettävät kuusi toimenpidetyyppiä, joilla edistetään maiden välistä yhteistyötä ja tuodaan lisäarvoa jäsenvaltioiden toteuttamiin toimiin noudattaen samalla toissijaisuusperiaatetta sekä pyrkien yksinkertaistamaan menettelyjä, (5) valkoisessa kirjassa "Opettaminen ja oppiminen: kohti kognitiivista yhteiskuntaa" (6) todetaan, että kognitiivisen yhteiskunnan kehittymisen vuoksi on edistettävä uusien tietojen ja taitojen hankintaa, minkä vuoksi on kehitettävä monenlaisia keinoja kannustaa ihmisiä oppimaan; vihreässä kirjassa "Koulutus - Ammattikoulutus - Tutkimus: Kansainvälisen liikkuvuuden esteet" (7) korostettiin etuja, joita liikkuvuus tuo yksilölle ja koko unionin kilapailukyvylle, (6) kansalaisten aktiivista osallistumista on kannustettava sekä vahvistettava tämän ohjelman toimien välisiä yhteyksiä ja kaikenlaisen syrjäytymisen, rasismin ja muukalaisvihan vastaisia toimia sekä kiinnitettävä erityistä huomiota kaikenlaisen syrjinnän poistamiseen ja naisten ja miesten yhtäläisten mahdollisuuksien edistämiseen, (7) parlamentti ja neuvosto ovat tehneet päätöksen nuorisoalan toimintaohjelmasta ja neuvosto päätöksen ammatillista koulutusta koskevasta toimintaohjelmasta, joissa yhdessä Sokrates-ohjelman kanssa toteutetaan tietoja ja taitoja edistävää toimintaa käytännössä, (8) yhteisön toimien lisäarvon parantamiseksi on tarpeen varmistaa kaikilla tasoilla tämän päätöksen johdosta toteutettavien toimien johdonmukaisuus ja täydentävyys verrattuna yhteisön muihin toimenpiteisiin, erityisesti kun nämä koskevat kulttuuria (8), audiovisuaalista alaa, sisämarkkinoiden toteutumista, ympäristöä, kuluttajansuojaa, tietoyhteiskuntaa, pieniä ja keskisuuria yrityksiä, sosiaalipolitiikkaa, työllisyyttä ja kansanterveyttä, (9) komission ehdotukset rakennerahastojen uudistamisesta, erityisesti Euroopan sosiaalirahaston uudistamisesta (9), sekä niihin liittyvät yhteisön aloitteet perustuvat pyrkimykseen tukea koulutukseen ja nuorisoalaan sekä työllistämiseen liittyvien toimintojen ja järjestelmien sopeuttamista ja nykyaikaistamista, (10) assosioituneille Keski- ja Itä-Euroopan maille on annettava mahdollisuus osallistua tähän ohjelmaan asianmukaisissa sopimuksissa, erityisesti assosiaatiosopimuksissa ja niiden lisäpöytäkirjoissa, sovittujen ehtojen mukaisesti, Kyprokselle EFTA- ja ETA-maihin sovellettavien menettelyjen mukaisesti sekä Turkille ja Maltalle kyseisten valtioiden kanssa sovittavien menettelyjen mukaisesti, (11) komission ja jäsenvaltioiden on yhdessä varmistettava, että ohjelmaa seurataan ja arvioidaan jatkuvasti ja että arvioinnin perusteella voidaan muuttaa etenkin toimenpiteiden painopisteitä, (12) perustamissopimuksen 3 b artiklassa vahvistettujen toissijaisuus- ja suhteellisuusperiaatteiden mukaisesti jäsenvaltiot eivät voi toteuttaa riittävällä tavalla suunnitellun toiminnan tavoitteita, jotka koskevat eurooppalaisen yhteistyön vaikuttamista korkealaatuiseen koulutukseen, vaan ne voidaan toteuttaa paremmin yhteisön tasolla yhteisön toimien ja toimenpiteiden kansainvälisen luonteen vuoksi, etenkin kun otetaan huomioon tarve kehittää yhteisön laajuisesti monenkeskisiä kumppanuuksia, monenkeskistä liikkuvuutta ja tietojen vaihtoa yhteisön tasolla; kyseisessä Euroopan parlamentin ja neuvoston päätöksessä asetetaan ainoastaan vähimmäisvaatimukset näiden tavoitteiden toteuttamiseksi eikä siinä ylitetä sitä, mikä on tämän vuoksi tarpeen, (13) tällä päätöksellä vahvistetaan ohjelman koko voimassaoloajaksi määrärahat, joiden määrä on budjettivallan käyttäjälle parlamentin, neuvoston ja komission 6 päivänä maaliskuuta 1995 antamassa julistuksessa (10) tarkoitettu ensisijainen ohje vuosittaista talousarviomenettelyä varten, (14) Euroopan parlamentti, neuvosto ja komissio tekivät 20 päivänä joulukuuta 1994 sopimuksen (11) yhteistoimintatavasta EY:n perustamissopimuksen 189 b artiklassa määrätyn menettelyn mukaisesti annettujen säädösten täytäntöönpanomenettelyssä. OVAT PÄÄTTÄNEET SEURAAVAA: 1 artikla Ohjelman perustaminen 1. Tällä päätöksellä vahvistetaan yhteisön koulutusalan Sokrates-toimintaohjelman toinen vaihe, jäljempänä "ohjelma". 2. Ohjelma pannaan täytäntöön 1 päivän tammikuuta 2000 ja 31 päivän joulukuuta 2004 välisenä aikana. 3. Ohjelma kehittää osaltaan tietoja ja taitoja edistävää toimintaa yhteisön tasolla luomalla eurooppalaisen koulutusalueen, joka edistää elinikäistä oppimista. Ohjelman avulla voidaan kehittää tietoja ja taitoja, joita kansalaiset tarvitsevat osallistuakseen täysimääräisesti yhteiskunnan toimintaan. 4. Ohjelma perustuu jäsenvaltioiden jäsenvaltioissa toteuttamiin toimiin ja täydentää niitä ottaen täysin huomioon sen, että vastuu koulutuksen sisällöstä ja järjestämisestä on jäsenvaltioilla ja että jäsenvaltiot ovat kulttuuriltaan ja kieliltään erilaisia. 2 artikla Ohjelman tavoitteet 1. Ohjelma myötävaikuttaa korkealaatuisen koulutuksen kehittämiseen, ottaen kuitenkin huomioon jäsenvaltioiden vastuun koulutuksesta. Ohjelman tavoitteet ovat seuraavat: a) vahvistaa koulutuksen eurooppalaista ulottuvuutta kaikilla tasoilla, erityisesti laajentamalla ihmisten mahdollisuuksia käyttää eurooppalaista koulutustarjontaa sekä opettamalla jäsenvaltioiden kieliä ja edistämällä niiden käyttöä, ja samalla pyrkiä tasapainoisempaan sukupuolijakaumaan koko koulutusalalla; b) edistää koulutusalan yhteistyötä, erityisesti kannustamalla oppilaitosten välistä vaihtotoimintaa, avointa opetusta ja etäopetusta; c) edesauttaa edellä mainitun yhteistyön esteiden poistamista, erityisesti edistämällä tutkintojen ja opintojaksojen keskinäistä tunnustamista sekä kehittämällä tietojenvaihtoa; d) edistää innovaatiotoimintaa ja erityisesti uuteen teknologiaan liittyvää innovaatiotoimintaa. 2. Tavoitteisiin pyrittäessä komissio ja jäsenvaltiot valvovat, että ohjelman toimet ovat johdonmukaisia yhteisön muiden toimien ja toimintalinjojen kanssa, erityisesti työllisyyden, tasa-arvoisen kohtelun, naisten ja miesten yhtäläisten mahdollisuuksien ja sosiaalipolitiikan kannalta. 3 artikla Yhteisön toimet 1. Edellä 2 artiklassa tarkoitettuihin tavoitteisiin pyritään seuraavassa lueteltujen toimien avulla. Toimien sisältö ja niihin liittyvät menettelyt on esitelty liitteessä. a) Kouluopetus (Comenius) b) korkeakoulutus (Erasmus) c) muu opetus (Grundtvig) d) kielten opetus ja opiskelu (Lingua) e) multimedia koulutuksessa (Atlas) f) seuranta- ja innovaatiotoiminta g) yhteistoimet h) liitännäistoimet. 2. Yhteisön toimien toteutuksessa voidaan hyödyntää ja mahdollisesti yhdistellä useita seuraavassa luetelluista toimenpiteistä: a) henkilöiden liikkuvuuden tukeminen koulutusalalla Euroopassa; b) koulutusalan virtuaaliliikkuvuuden edistäminen, erityisesti helpottamalla multimediavälineiden käyttöä opetuksessa; c) sellaisen eurooppalaisen yhteistyöverkon kehittämisen tukeminen, jonka avulla voidaan vaihtaa kokemuksia ja hyviä toimintatapoja vastavuoroisesti; d) kielitaidon ja kulttuurien tuntemuksen edistäminen; e) sellaisten innovatiivisten pilottihankkeiden tukeminen, jotka perustuvat maiden välisiin yhteistyökumppanuuksiin ja jotka pyrkivät koulutuksen innovaatiotoiminnan ja laadun kehittämiseen tavoitteenaan opetusvälineiden tai pätevyyden tunnustamisessa käytettävien apuvälineiden luominen tai uusien lähestymistapojen kokeileminen; f) yhteisönlaajuisten vertailutietojen jatkuva kehittäminen tukemalla hyvien toimintatapojen levitystä sekä innovaatioiden seurantaa ja levitystä. 4 artikla Ohjelman kohderyhmät 1. Liitteen määritelmien ja siinä annettujen yksityiskohtaisten sääntöjen mukaisesti ohjelma on suunnattu erityisesti seuraaville kohderyhmille: a) oppilaat, opiskelijat ja muut opintoja suorittavat b) opetushenkilöstö c) kaikentyyppiset oppilaitokset d) koulutusjärjestelmästä ja -politiikasta jäsenvaltioiden paikallisella, alueellisella tai kansallisella tasolla vastaavat henkilöt ja tahot. 2. Lisäksi useisiin ohjelman toimiin voivat osallistua oppilaitosten kanssa yhteistyötä tekevät julkiset tai yksityiset tahot, erityisesti seuraavat: a) alueelliset yhteisöt ja elimet b) järjestöt, jotka toimivat koulutusalalla, mukaan lukien vanhempainyhdistykset c) yritykset, yritysryhmittymät, ammatilliset järjestöt ja kauppa- ja teollisuuskamarit d) työmarkkinaosapuolet millä tahansa tasolla e) tutkimuskeskukset ja -laitokset. 3. Jokaisen jäsenvaltion on laadittava luettelo korkeakouluista ja oppilaitostyypeistä, jotka voivat osallistua tähän ohjelmaan. 5 artikla Ohjelman täytäntöönpano ja yhteistyö jäsenvaltioiden kanssa 1. Komissio varmistaa, että ohjelmaan liittyvät yhteisön toimet toteutetaan liitteen säännösten mukaisesti. Komissio pyytää Euroopan tasolla toimivilta opetusalan työmarkkinaosapuolilta ja toimivaltaisilta järjestöiltä lausunnon, jonka se toimittaa tiedoksi jäljempänä 7 artiklassa mainitulle komitealle. 2. Komissio ja jäsenvaltiot toteuttavat yhteistyössä liitteessä tarkoitetut toimenpiteet, joiden avulla voidaan hyödyntää Sokrates-ohjelman ensimmäisessä vaiheessa toteutettujen toimien tuloksia. 3. Jäsenvaltiot toteuttavat asianmukaiset toimenpiteet varmistaakseen yhteensovittamisen, organisoinnin ja seurannan jäsenvaltioissa, jotta ohjelman tavoitteet voidaan toteuttaa siten, että kaikki koulutusalan osapuolet osallistuvat toimintaan kansallisten käytäntöjen mukaisesti. Tätä varten jäsenvaltiot perustavat kansallisen hallintorakenteen, joka huolehtii ohjelman toimien toteuttamisesta ja siitä, että ohjelman yhteisrahoitetuista toimista tiedotetaan riittävästi. 4. Kukin jäsenvaltio pyrkii toteuttamaan ohjelman toiminnan kannalta tarpeelliset toimenpiteet ja ryhtyy tarvittaviin toimenpiteisiin ohjelmaan osallistumista vaikeuttavien tekijöiden poistamiseksi. 5. Komissio huolehtii yhteistyössä jäsenvaltioiden kanssa koulutusalan Sokrates-ohjelman ensimmäisessä vaiheessa toteutettujen toimien ja tässä ohjelmassa toteutettavien toimien välisestä siirtymävaiheesta. 6 artikla Yhteistoimet Tietojen ja taitojen Euroopan toteuttamisen yhteydessä ohjelman toimenpiteet voidaan toteuttaa yhdessä muun tietoja ja taitoja edistävän yhteisön toiminnan, erityisesti ammatillisen koulutuksen ja nuorisoalan yhteisön ohjelmien kanssa. 7 artikla Komitea 1. Komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja. 2. Komiteaa avustaa kaksi alakomiteaa, joista toinen avustaa kouluopetukseen ja toinen korkeakouluopetukseen liittyvissä asioissa. Alakomiteat koostuvat jäsenvaltioiden edustajista. Komissio huolehtii komitean ja alakomiteoiden välisestä koordinoinnista. Erityiskysymykset voidaan lähettää alakomiteoihin lopullista päätöstä varten. 3. Komission edustaja tekee komitealle ehdotuksen tarvittavista toimenpiteistä seuraavissa asioissa: a) ohjelman täytäntöönpanoa koskevat yksityiskohtaiset säännöt, tarvittaessa myös ohjelman toimien toteuttamista koskeva vuotuinen työohjelma; b) perusteet, joita käytetään hajautetusti toteutettaviin toimiin tarkoitettujen varojen alustavassa jakamisessa jäsenvaltioiden kesken; c) ohjelman arviointia koskevat yksityiskohtaiset säännöt. 4. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 5. Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa noudatetaan seuraavaa: - komissio voi lykätä päättämiensä toimenpiteiden soveltamista enintään yhdellä kuukaudella ilmoituksen tekopäivästä, - neuvosto voi määräenemmistöllä päättää asiasta toisin ensimmäisessä luetelmakohdassa tarkoitetun ajan kuluessa. 6. Komissio voi kuulla komiteaa kaikissa tämän ohjelman toteuttamista koskevissa kysymyksissä. Tällöin komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava komitealle, millä tavoin lausunto on otettu huomioon. 8 artikla Rahoitussäännökset 1. Ohjelman toteuttamiseen myönnetyt määrärahat 1 artiklassa tarkoitetulle kaudelle vahvistetaan 1 400 miljoonaksi ecuksi. 2. Budjettivallan käyttäjä hyväksyy vuotuiset määrärahat rahoitusnäkymien asettamissa rajoissa. 9 artikla Johdonmukaisuus ja täydentävyys 1. Komissio varmistaa yhteistyössä jäsenvaltioiden kanssa tämän ohjelman ja yhteisön muiden toimintalinjojen ja toimien keskinäisen johdonmukaisuuden. Ohjelman ja yhteisön muun, erityisesti tietoja ja taitoja edistävän toiminnan yhteensovittaminen varmistetaan. Komissio ja jäsenvaltiot varmistavat myös, että ohjelman toteuttaminen on johdonmukaista verrattuna yhteisön muihin koulutustoimiin, jotka koskevat audiovisuaalista alaa, sisämarkkinoiden toteutumista, tietoyhteiskuntaa, ympäristöä, kuluttajansuojaa, pieniä ja keskisuuria yrityksiä, sosiaalipolitiikkaa ja työllisyyttä sekä kansanterveyttä. Komissio varmistaa, että ohjelma ja yhteisön ulkosuhteiden yhteydessä toteutettavat koulutusalan ohjelmat ja toimet ovat kiinteässä yhteydessä toisiinsa. 2. Komissio ja jäsenvaltiot valvovat, että ohjelmaan sisältyvät toimet toteutetaan yhteisen työllisyysstrategian yhteydessä johdonmukaisesti verrattuna työllisyyspolitiikkaa koskevissa suuntaviivoissa vuosittain määritettyihin ohjeisiin ja että toimet sovitetaan yhteen muiden toimintasuunnitelmien toimien kanssa. 3. Komissio ja jäsenvaltiot valvovat, että ohjelman yhteydessä toteutetut toimet ja rakenne-rahastoihin liittyvät yhteisön toimet ovat keskenään johdonmukaisia ja täydentävät toisiaan. 10 artikla Assosioituneiden Keski- ja Itä-Euroopan maiden, Turkin, Maltan ja Kyproksen osallistuminen 1. Ohjelmaan voivat osallistua myös assosioituneet Keski- ja Itä-Euroopan maat (KIE-maat) niiden kanssa tehtyjen tai tehtävien Eurooppa-sopimusten tai lisäpöytäkirjojen mukaisesti, siltä osin kuin ne koskevat kyseisten maiden osallistumista yhteisön ohjelmiin. Kypros voi osallistua ohjelmaan lisämäärärahojen perusteella ja samojen edellytysten mukaisesti, joita sovelletaan Euroopan talousalueeseen (ETA) kuuluviin Euroopan vapaakauppaliiton (EFTA) jäsenvaltioihin, näiden maiden kanssa sovittavia menettelyjä noudattaen. 2. Ohjelmaan voi osallistua myös Malta sen kanssa sovittavia menettelyjä noudattaen. 11 artikla Kansainvälinen yhteistyö Komissio kehittää yhteistyötä yhteisön ulkopuolisten maiden ja toimivaltaisten kansainvälisten organisaatioiden, erityisesti Euroopan neuvoston kanssa. 12 artikla Seuranta ja arviointi 1. Ohjelman seuranta on jatkuvaa, ja seurannan toteuttavat komissio ja jäsenvaltiot yhteistyössä. Seuranta varmistetaan 3 kohdassa tarkoitettujen kertomusten ja erityistoimien avulla. 2. Komissio ja jäsenvaltiot arvioivat ohjelman säännöllisin väliajoin. Arvioinnilla pyritään selvittämään toteutettujen toimien tehokkuutta verrattuna 2 artiklassa tarkoitettuihin tavoitteisiin. Arvioinnissa tarkastellaan myös ohjelman toimien ja yhteisön muiden ohjelmien toimien, erityisesti Euroopan sosiaalirahaston varoista tuettujen toimien, keskinäistä täydentävyyttä. Ulkopuolinen arvioija tarkastelee tietyin väliajoin yhteisön toimenpiteiden tuloksia 7 artiklan 3 kohdassa tarkoitetun menettelyn mukaisesti. 3. Jäsenvaltiot toimittavat komissiolle ohjelman toteutusta ja vaikutusta koskevan kertomuksen viimeistään 30 päivänä kesäkuuta 2003 sekä 30 päivänä kesäkuuta 2005. 4. Komissio toimittaa Euroopan parlamentille, neuvostolle, talous- ja sosiaalikomitealle ja alueiden komitealle seuraavat asiakirjat: - väliaikaiskertomuksen ohjelman toteutuksesta viimeistään 31 päivänä joulukuuta 2003, - loppukertomuksen ohjelman toteutuksesta viimeistään 31 päivänä joulukuuta 2005. 13 artikla Voimaantulo Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä. (1) EYVL L 87, 20.4.1995, s. 10. (2) EYVL L 77, 14.3.1998, s. 1. (3) EYVL C 30, 28.1.1998, s. 1. (4) Komission tiedonanto neuvostolle "Yrittäjyyden edistäminen Euroopassa, tulevaisuuden painopistealat" (KOM(1998) 222 lopullinen/2, 21.4.1998). (5) Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle - Tietojen ja taitojen Eurooppaan, KOM(97) 563 lopullinen, 12.11.1997. (6) Komission valkoinen kirja koulutuksesta: Opettaminen ja oppiminen: kohti kognitiivista yhteiskuntaa, Euroopan yhteisöjen virallisten julkaisujen toimisto, Luxemburg 1996. (7) Komission vihreä kirja Koulutus - ammattikoulutus - tutkimus: Kansainvälisen liikkuvuuden esteet, KOM(96) 462 lopullinen, 2.10.1996. (8) Ehdotus Euroopan parlamentin ja neuvoston päätökseksi kulttuuriyhteistyön yksittäisestä rahoitus- ja ohjelmointivälineestä (Kulttuuri 2000 -ohjelma), EYVL C 211, 7.7.1998, s. 18. (9) Agenda 2000: Ehdotukset neuvoston päätökseksi rakennerahastoja koskevista yleisistä säännöksistä, Euroopan aluekehitysrahastosta ja Euroopan sosiaalirahastosta, KOM (1998) 131 lopullinen, 18.3.1998. (10) EYVL C 102, 4.4.1996, s. 4. (11) EYVL C 102, 4.4.1996, s. 1. LIITE I. JOHDANTO 1. Tässä liitteessä ehdotetut toimet liittyvät päätöksen 2 artiklassa tarkoitettujen tavoitteiden toteuttamiseen, johon käytetään 3 artiklassa tarkoitettuja yhteisön toimenpiteitä. 2. Komissio julkaisee aikataulua, hakemusten esittämisedellytyksiä ja tukikelpoisuusperusteita koskevat määräykset säännöllisin väliajoin kuultuaan ohjelman komiteaa. Nämä määräykset muodostavat Sokrates-ohjelman hakuoppaan. 3. Henkilövaihdoissa on varmistettava kielivalmennus, jotta osallistujilla on riittävät taidot vastaanottavan oppilaitoksen opetuskielissä. 4. Yleisenä periaatteena on, että yhteisön tukea myönnetään ohjelmaan sisältyville hankkeille siten, että tuki kattaa osittain hankkeiden toteuttamisen kannalta välttämättömiksi arvioidut kustannukset. Tukea voidaan myöntää enintään kolmeksi vuodeksi. Tukikelpoisuutta tarkastellaan uudelleen joka vuosi hankkeen tulosten perusteella. Tukea voidaan myöntää ennakkoon, jotta hankkeiden valmisteluun tarvittavat vierailut voidaan toteuttaa. 5. Korkeakoulujen koordinoimat hankkeet, olivatpa ne minkä toiminnon alaisia tahansa, voidaan esittää osana "korkeakoulukohtaista sopimusta", josta säädetään toiminnossa 2. 6. Hyväksytyissä hankkeissa on päätöksen 2 artiklan 2 kohdan mukaisesti noudatettava yhtäläisten mahdollisuuksien periaatetta ja vältettävä kaikenlaista syrjintää. Tietyillä aloilla voidaan tarvittaessa toteuttaa positiivisia erityistoimia yhtäläisten mahdollisuuksien varmistamiseksi. Vammaisten erityistarpeet tulisi ottaa huomioon taloudellisen tuen määrää vahvistettaessa. II. YHTEISÖN TOIMINTA Tässä liitteessä esitellään toimintojen kaksi päätyyppiä: - toiminnot 1-3, jotka koskevat elinikäisen oppimisen kolmea pääjaksoa (koulu, korkeakoulu ja muut), - toiminnot 4-8, jotka koskevat moni- ja laaja-alaisia aihepiirejä, muun muassa kieliä, multimediaa ja tietojen vaihtoa sekä innovaatiotoimintaa, tulosten levittämistä ja yhteistoimia. TOIMINTO 1. COMENIUS - KOULUOPETUS Comeniuksen tavoitteena on lisätä kouluopetuksen eurooppalaista ulottuvuutta, kannustaa kouluja kansainväliseen yhteistyöhön ja edistää kielten oppimista. Comeniuksessa edistetään lisäksi sekä koulukumppanuuksien keskinäistä että opetushenkilöstön koulutukseen osallistuvien kumppanuuksien keskinäistä verkkoutumista. Tavoitteena on yhteisesti kiinnostavia aiheita koskeva yhteistyö, hyvien toimintatapojen levittäminen ja kouluopetuksen laatu- ja uudistusnäkökulmien tarkastelu. Opetushenkilöstöä kouluttavien verkko muodostetaan tiiviissä yhteistyössä korkeakoulujen Erasmus-osa-alueeseen kuuluvien temaattisten verkkojen kanssa. Toiminto 1.1. Koulujen väliset kumppanuussuhteet 1. Yhteisö pyrkii edistämään koulujen monenvälisten kumppanuussuhteiden muodostamista. Tavoitteeseen pyritään käyttämällä multimedian tarjoamia keinoja ja suosimalla erityisesti sellaisia kumppanuuksia, joihin osallistuu myös opetushenkilöstöä kouluttavia laitoksia ja organisaatioita, paikallisia yhteisöjä ja yrityksiä sekä oppilaiden vanhempia. 2. Toimintoon osallistuvat koulut laativat oman Eurooppa-suunnitelmansa, joka sisältää kaiken koulun ehdottaman toiminnan. Kansalliset rakenteet käsittelevät nämä suunnitelmat päätöksen 5 artiklan 3 kohdan mukaisesti. Tarkasteluun voi osallistua myös alueellisia ja paikallisia asianomaisia elimiä niiden suuntaviivojen mukaisesti, jotka komissio on antanut kuultuaan ohjelmasta vastaavaa komiteaa. 3. Tukikelpoista toimintaa voivat olla esimerkiksi seuraavat: a) kumppanuudet, joissa on seuraavanlaista toimintaa: - opetushenkilöstön liikkuvuus kumppanuuksien valmistelua ja seurantaa tai ulkomailla opetustehtävissä työskentelyä varten, mukaan lukien työskentelyjaksot yrityksissä, - opetusmateriaalin laatiminen ja hyvien toimintatapojen vaihto, - oppilaiden osallistuminen kumppanuustoimintaan, mukaan lukien rajallinen oppilasliikkuvuus; b) kumppanuudet, joiden tavoitteena on nimenomaan unionin virallisten kielten opetuksen edistäminen. Nämä kumppanuudet voivat poikkeuksellisesti olla kahdenvälisiä, jos ne koskevat harvinaisia kieliä. Kumppanuuksiin voi sisältyä edellä a kohdassa mainittujen toimien lisäksi oppilasvaihtoa; c) yhteistyöhankkeet, jotka kohdistuvat siirtotyöläisten, romanien, liikkuvan väestön ja kiertävien ammatinharjoittajien lasten erityistarpeisiin. Toiminto 1.2. Opetushenkilöstö 1. Toiminnon tavoitteena on edistää opetushenkilöstön ammattitaitoa vahvistamalla pedagogisen peruskoulutuksen ja täydennyskoulutuksen eurooppalaista ulottuvuutta. 2. Yhteisö tukee opetushenkilöstöä kouluttavien tahojen monenvälisiä hankkeita, joissa hyödynnetään multimediavälineitä. Lisäksi kannustetaan kouluja ja muita opetusalan sekä yhteiskunnan ja talouselämän toimijoita sekä mahdollisuuksien mukaan alueellisia ja paikallisia viranomaisia osallistumaan toimintaan. 3. Edellä mainittuja kumppanuussuhteessa toteutettuja toimia, joihin voi saada yhteisön rahoitusta, ovat esimerkiksi seuraavat: a) opetussuunnitelmien, oppimateriaalin tai eurooppalaisten moduulien laatiminen ja muokkaaminen; b) oppilaitoksen hallintoon liittyvä koulutus- ja kehitystoiminta; c) toimessa olevien opettajien tai muun opetushenkilöstön tai opettajiksi opiskelevien liikkuvuus pedagogisen perus- tai täydennyskoulutuksen hankkimiseksi, harjoittelujaksot, kieltenopettajiksi opiskelevien harjoittelu avustavina opettajina kouluissa tai aikuiskoulutusta tarjoavissa oppilaitoksissa; d) siirtotyöläisten, romanien, liikkuvan väestön ja kiertävien ammatinharjoittajien lasten koulutuksen erityistarpeet. TOIMINTO 2. ERASMUS - KORKEAKOULUTUS Erasmuksen tavoitteena on lisätä kaikilla tasoilla korkeakouluopetuksen eurooppalaista ulottuvuutta ja kannustaa korkeakouluja kansainväliseen yhteistyöhön. Toimintoon osallistuvat korkeakoulut tekevät komission kanssa korkeakoulukohtaisen sopimuksen, johon sisältyvät kaikki hyväksytyt toimet. Erasmus edistää myös temaattisten verkkojen muodostamista ja vahvistamista. Verkkojen avulla korkeakoulut voivat tehdä yhteen tai useampaan tieteenalaan tai aiheeseen liittyvää yhteistyötä. Tavoitteena on levittää hyviä toimintatapoja, kannustaa korkeakouluopetukseen liittyvää laatuajattelua ja uudistuksia, parantaa opetusmenetelmiä, edistää yhteisten koulutusohjelmien ja erikoiskurssien kehittämistä. Tieteellisiä seuroja, ammatillisia järjestöjä ja yhteiskunnan ja talouselämän toimijoita kannustetaan osallistumaan toimintaan. Toiminto 2.1. Korkeakoulujen eurooppalainen yhteistyö 1. Yhteisö tukee eri jäsenvaltioissa toimivien korkeakoulujen välistä yhteistyötä, johon osallistuu mahdollisuuksien mukaan myös muita opetusalan ja yhteiskunnan ja talouselämän edustajia. 2. Seuraavassa luetellut korkeakoulujen väliseen yhteistyöhön liittyvät toimet voivat saada yhteisön tukea edellä mainitun korkeakoulukohtaisen sopimuksen perusteella. Toimissa on hyödynnettävä mahdollisuuksien mukaan multimediavälineitä. a) opiskelijoiden, opetushenkilöstön ja muun eurooppalaiseen yhteistyöhön osallistuvan korkeakouluhenkilöstön vaihtojen järjestäminen; b) opetusohjelmien, moduulien, intensiiviopetuksen ja muiden opetussuunnitelmaan liittyvien toimien kehittäminen ja toteuttaminen yhteistyönä, erityisesti monialaiset hankkeet ja vieraskielinen opetus; c) eurooppalaisen opintosuoritusten ja arvosanojen siirtojärjestelmän (ECTS) vakiinnuttaminen, tavoitteena akateemisten opintojen vastavuoroisen tunnustamisen helpottaminen. Toiminto 2.2. Opiskelijoiden ja korkeakouluopettajien liikkuvuus 1. Yhteisö tukee korkeakoulukohtaisten sopimusten mukaisia opiskelijoiden ja opettajien vaihtoja jäsenvaltioiden välillä. 2. Vaihtoon osallistuvat opiskelijat, jotka suorittavat merkittävänpituisia opintojaksoja toisessa jäsenvaltiossa ja joiden opintosuoritukset tunnustetaan täysin korkeakoulukohtaisiin sopimuksiin liittyvissä korkeakoulujen välisissä sopimuksissa, katsotaan Erasmus-opiskelijoiksi riippumatta siitä, myönnetäänkö heille jäljempänä 3 kohdassa tarkoitettua Erasmus-apurahaa. Vastaanottavat korkeakoulut eivät peri lukukausimaksuja Erasmus-opiskelijoilta. Opiskelijoiden mahdollisesti saamien opintolainojen ja -rahojen maksatusta jatketaan ulkomailla opiskelun ajan. 3. Yhteisö kannustaa opiskelijoiden ja opettajien liikkuvuutta myöntämällä toimintaan Erasmus-tukea. TOIMINTO 3. GRUNDTVIG - MUU KOULUTUS Grundtvig-osio, joka täydentää toimintoja 1 (kouluopetus) ja 2 (korkeakoulutus), edistää elinikäistä oppimista tarjoamalla vaihtoehtoisia koulutusreittejä kaikille niille kansalaisille, jotka haluavat oppia uutta ja kehittää itseään. Kohderyhmänä ovat erityisesti nuoret, jotka ovat keskeyttäneet koulunkäynnin ja jääneet ilman riittävää peruskoulutusta. Kohteena ovat myös henkilöt, jotka haluaisivat aloittaa opinnot tai jatkaa niitä oltuaan jonkin aikaa pois koulujärjestelmästä, sekä aikuiset, jotka haluavat oppia uusia tietoja ja taitoja tai ajantasaistaa oppimaansa henkilökohtaisten tavoitteidensa mukaisesti. Grundtvig edistää sellaisten eurooppalaisten verkkojen muodostamista, jotka vahvistavat tällä alalla toimivien yhteyksiä ja jotka tarjoavat mahdollisuuden vakiintuneempaan yhteistyöhön. Toiminto 3.1. Uudet opetusmuodot 1. Toiminnon tavoitteena on edistää kaikkia aloitteita, joissa pyritään kehittämään joustavampia opetusmuotoja, jotka ovat vähemmän muodollisia ja vastaavat paremmin kunkin perustietojaan ja -taitojaan kehittämään pyrkivän yksilön erityistarpeita erilaisten pätevyyksien hankkimisessa. 2. Yhteisön tukea voidaan myöntää erityisesti seuraavanlaisille hankkeille: a) uusien, erityisesti multimediavälineitä hyödyntävien opetusmenetelmien luominen; b) näille ryhmille soveltuvan opetusmateriaalin laatiminen; c) innovatiivisten menetelmien ja hyvien toimintatapojen levittäminen käyttämällä mahdollisimman tehokkaasti multimediavälineiden tarjoamia keinoja; d) tällä tavoin saadun pätevyyden tunnustamisessa, vahvistamisessa ja todistamisessa käytettävien menetelmien ja apuvälineiden kehittäminen; e) tällä alalla työskentelevän opetushenkilöstön kouluttaminen. Toiminto 3.2. Aikuiskoulutus 1. Toiminnon tavoitteena on parantaa aikuiskoulutuksen tasoa ja kehittää alan eurooppalaista ulottuvuutta edistämällä alalla toimivien yhteistyötä. Eurooppalaista ulottuvuutta pyritään erityisesti vahvistamaan eri maiden kielten ja kulttuurien moninaisuutta ja rikkautta korostamalla, tavoitteena se, että ihmiset kokevat olevansa Euroopan kansalaisia. 2. Yhteisö tukee monenvälisessä yhteistyössä kehitettäviä hankkeita, joiden erityisenä tavoitteena on a) kannustaa aikuisia käyttämään koulutuspalveluja, jotta he pysyvät aktiivisina osallistujina nopeasti muuttuvassa yhteiskunnassa; b) kehittää tukipalveluja aikuisopiskelijoille ja aikuiskoulutusta tarjoaville laitoksille ja organisaatioille; c) multimediavälineiden käyttöön soveltuvan opetusmateriaalin suunnittelu ja laatiminen sekä hyvien toimintatapojen vaihto; d) saadun pätevyyden tunnustamisessa, vahvistamisessa ja todistamisessa käytettävien menetelmien ja apuvälineiden kehittäminen; e) alalla toimivan opetushenkilöstön koulutus. TOIMINTO 4. LINGUA - KIELTEN OPETUS JA OPISKELU 1. Lingua-toiminnon tarkoituksena on antaa jäsenvaltioiden kanssa yhteistyössä toimivalle komissiolle mahdollisuudet varmistaa kaikkien kieltenopetukseen liittyvien toimenpiteiden koordinointi ja kehittäminen. Tavoitteena on edistää ja ylläpitää yhteisön kielellistä monimuotoisuutta, parantaa kielten opetuksen ja oppimisen laatua sekä parantaa mahdollisuuksia yksilöllisesti mukautettuun kielten opiskeluun koko eliniän. 2. Vieraiden kielten opetuksella tarkoitetaan tässä yhteydessä unionin kaikkien virallisten kielten (myös iirin ja lëtzebuergin) opettamista ja opiskelua vieraana kielenä. Koko ohjelmassa korostetaan erityisesti vähiten käytettyjen ja opetettujen unionin virallisten kielten opetusta. 3. Tässä toiminnossa yhteisön tukea voidaan myöntää kansainvälisille hankkeille ja toimille, jotka vaikuttavat yleisesti kielten oppimisen edistämiseen, kuten esimerkiksi: - tiedotus, - innovaatioiden edistämis- ja/tai levittämistoiminta, esimerkiksi vieraiden kielten oppiminen varhaisella iällä tai monien kielten ymmärtäminen, - opetussuunnitelmien, innovatiivisen opetusmateriaalin sekä kielitaidon mittaamiseen käytettävien menetelmien ja välineiden kehittäminen ja vaihto, - kansallisten, alueellisten tai paikallisten tietokeskusten verkkoutuminen. TOIMINTO 5. ATLAS - MULTIMEDIA KOULUTUKSESSA 1. Atlas-toiminnon tavoitteena on koordinoida ja kehittää Sokrates-ohjelman toimenpiteitä, jotka liittyvät avoimeen opetukseen ja etäopetukseen sekä tietotekniikan ja multimedian hyödyntämiseen. Kaikilla toimenpiteillä on kaksi tavoitetta: edistää uuden teknologian tarjoamien välineiden tuntemusta sekä niiden valikoivaa ja vastuullista käyttöä ja toisaalta parantaa koulutustarjontaa ja sen hyödyntämistä Euroopan laajuisesti. 2. Yhteisön tukea voidaan myöntää tästä kansainvälisille hankkeille ja toimille, jotka koskevat yleisesti uuden teknologian hyödyntämistä tai avoimen ja etäopetuksen kehittämistä. Toimet voivat olla seuraavanlaisia: - hankkeet ja selvitykset, joilla lisätään nykyisten innovatiivisten menetelmien tuntemusta ja joissa laaditaan laatuperusteita erityisesti opetuksessa käytettäville multimediavälineille, - hankkeet, joissa luodaan kokeilumoduuleja ja kehitetään multimediavälineitä ja -menetelmiä, - tiedotusresursseja ja -järjestelmiä koskevien palvelujen ja tietojärjestelmien kehittäminen, minkä avulla tuetaan yleisesti kiinnostavien ajatusten ja kokemusten vaihtoa sekä tietokeskusten asiantuntijoiden, päättäjien ja hankkeiden vetäjien verkkoutumista. TOIMINTO 6. SEURANTA JA INNOVAATIOTOIMINTA Toiminto 6.1. Koulutuspolitiikan ja -järjestelmien seuranta 1. Tämä toiminto edistää tietojen ja kokemusten vaihdon avulla Euroopan koulutusjärjestelmien tuntemusta ja parantaa koulutuksen laatua kansallisten järjestelmien erityispiirteitä hyödyntämällä. Seuranta toteutetaan vapaamuotoisena verkkona, jolla on monenlaista yhteisön varoista tuettavaa toimintaa: - yhteisönlaajuisten vertailutietojen laatiminen, - koulutuksen laatuun liittyvien indikaattorien laatiminen ja laadun arviointi, erityisesti asianomaisten tahojen verkkoutumisen ja kokeiluhankkeiden avulla, - innovaatiotoiminnasta saatujen kokemusten kerääminen tietokantaan ja tietokannan ylläpito, - koulutusjärjetelmiä ja -politiikkaa tutkivien ja analysoivien organisaatioiden keskinäisten yhteyksien parantaminen, - tutkintojen, muissa jäsenvaltiossa suoritettujen opintojaksojen ja pätevyyksien tunnustamista koskevat selvitykset ja pilottihankkeet. 2. Yhteisön tukea voidaan myöntää myös seuraavanlaiseen toimintaan: - Euroopan koulutusalan tietoverkko Eurydice, johon sisältyy komission perustama eurooppalainen yksikkö ja jäsenvaltioiden perustamat kansalliset yksiköt. Tuen ansiosta verkko voi osallistua täysipainoisesti tämän toiminnon toteutukseen, - monenvälisten Arion-vierailujen järjestäminen päättäjille ja niihin osallistuminen, - korkeakoulututkintojen tunnustamista hoitavien kansallisten tiedotuskeskusten muodostama yhteisön laajuinen verkko (Naric), jonka avulla verkon jäsenten välinen tietojen vaihto nopeutuu ja lisääntyy. Lisäksi voidaan käynnistää kokeiluhankkeita yleisesti kiinnostavista aiheista, jotka parantavat tunnustamisjärjestelmän toimintaa. 3. Toiminnon alaisena huolehditaan myös yhteistyöstä Euroopan yhteisön tilastotoimiston (Eurostat) kanssa. Toiminto 6.2. Uudet innovatiiviset aloitteet Ohjelman eritoimintojen alaisten yhteistyöhankkeiden lisäksi yhteisö tukee maiden välisiä hankkeita, joissa pyritään tuottamaan yhdelle tai useammalle koulutuksen osa-alueelle suunnattuja innovaatioita. Painopistealoja päivitetään säännöllisesti, jotta voidaan vastata ohjelman aikana ilmeneviin uusiin tarpeisiin. TOIMINTO 7. YHTEISTOIMET 1. Päätöksen 6 artiklan tarkoittamia yhteistoimia varten voidaan myöntää yhteisön tukea. Tällaiset toimet toteutetaan yhteisesti muiden tietoja ja taitoja edistävien toimien kanssa, erityisesti yhteisön ammatillisen koulutuksen ja nuorisoalan ohjelmien kanssa koulutustarjonnan lisäämiseksi uusien tietojen ja taitojen hankkimiseksi. 2. Kyseinen kolmen ohjelman yhteensovittaminen voidaan toteuttaa yhteisillä hakukuulutuksilla. Komissio pyrkii kehittämään erityisesti yhteistä koulutusalan hyviin toimintatapoihin liittyvää tiedotusta ja seurantaa ja opetuksessa käytettäviä multimediavälineitä koskevia yhteistoimia. Hankkeet voivat sisältää monia muihinkin aloihin kuin koulutusalaan liittyviä toimia. Hankkeille voidaan myöntää täydentävää rahoitusta yhteisön eri ohjelmista. 3. Asianmukaisilla toimenpiteillä, kuten perustamalla tietojen ja taitojen eurooppalaisia keskuksia, varmistetaan alueelliset ja paikalliset yhteydet ja yhteistoiminta tähän ohjelmaan ja ammatillisen koulutuksen ja nuorisoalan ohjelmiin osallistuvien välillä. Näin voidaan edistää elinikäistä oppimista kyseisillä alueilla ja paikkakunnilla. TOIMINTO 8. LIITÄNNÄISTOIMENPITEET 1. Tukea voidaan myöntää aloitteille, joissa edistetään ohjelman tavoitteiden toteutumista, edellyttäen, että kyseiset aloitteet eivät voi saada tukea muista toiminnoista. Yhteisön tukea voidaan myöntää erityisesti seuraavanlaiseen toimintaan: - tiedotustoimet koulutusalan yhteistyön kehittämiseksi, mukaan lukien tuki Eurooppa koulussa -kilpailun järjestämiseen Euroopan neuvoston kanssa, - koulutusalan eurooppalaisten hankkeiden hallintoon osallistuvien henkilöiden koulutus, - yhdistysten ja kansalaisjärjestöjen kansainvälinen toiminta, - ohjelman kohdealojen innovaatioita koskevat konferenssit ja kokoukset, - ohjelman tai sen edellisen vaiheen tuella toteutettujen hankkeiden ja toimien tulosten arviointi ja levittäminen, mukaan lukien Ortelius-tietokannan tyyppiset tietojärjestelmät. 2. Yhteisön tukea voidaan myöntää ohjelman toteuttamisen kannalta välttämättömiin tiedotustoimiin, jäsenvaltioiden päätöksen 5 artiklan mukaisesti perustamien kansallisten hallintorakenteiden toimintaan sekä tässä liitteessä esiteltyjen toimintojen tehokkaaseen seurantaan ja arviointiin. 3. Ohjelman toteuttamisessa komissio voi käyttää ulkopuolista teknistä apua, jonka rahoitus tulee ohjelman kokonaisbudjetista. Komissio voi samoin ehdoin käyttää asiantuntijoita apuna. Komissio voi edelleen järjestää asiantuntijoiden seminaareja ja kokouksia sekä laadunarviointia, milloin niistä on hyötyä ohjelman toteuttamisessa. Komissio voi myös harjoittaa tiedotus-, julkaisu- ja levitystoimintaa. III. HANKKEIDEN HAKU- JA VALINTAMENETTELYT Liitteessä tarkoitettujen hankkeiden ehdottamista ja valintaa koskevat yksityiskohtaiset säännöt ovat seuraavat: 1. Hajautettuihin toimintoihin kuuluvien hankkeiden (toiminto 1.1 ja toiminnon 1.2 kohta 3c) tukihakemukset samoin kuin valmistelevien vierailujen hakemukset (poikkeuksena toiminnon 2 valmistelevat vierailut) osoitetaan kansallisille hallintorakenteille, jotka jäsenvaltiot ovat perustaneet päätöksen 5 artiklan 3 kohdan mukaisesti. Hallintorakenteet valitsevat hankkeet ja myöntävät niille yhteisön rahoitustukea päätöksen 7 artiklan 3 kohdassa määriteltyjen yleisten suuntaviivojen mukaisesti. 2. Toiminnon 2.2 kohdan 3 mukaisesti opiskelijoiden ja korkeakouluopettajien liikkuvuuteen myönnettävästä tuesta, joka sisältyy toiminnon 2.1 alaisiin korkeakoulukohtaisiin sopimuksiin, huolehtivat päätöksen 7 artiklan 3 kohdassa määriteltyjen yleisten suuntaviivojen mukaisesti kansalliset hallintorakenteet, jotka jäsenvaltiot ovat perustaneet päätöksen 5 artiklan 3 kohdan mukaisesti. 3. Keskitettyihin ohjelman osiin kuuluvien hankkeiden tukihakemukset toimitetaan komissiolle, joka välittää niistä tiedon myös kansallisille hallintorakenteille. Komissio tekee hankkeita koskevat rahoituspäätökset kuultuaan asiasta komiteaa päätöksen 7 artiklan 6 kohdan mukaisesti. IV. RAHOITUSSÄÄNNÖKSET 1. Ohjelman toimintoihin 1.1, 1.2 kohta 3c ja 2.2 kohta 3 tarkoitetut yhteisön varat jaetaan jäsenvaltioiden kesken käyttäen jäljempänä 5 kohdassa esitettyä laskentakaavaa. 2. Kullekin maalle myönnettyjä varoja hallinnoi päätöksen 5 artiklan 3 kohdassa tarkoitettu kansallinen hallintorakenne. Nämä rakenteet huolehtivat myös jäsenvaltioiden käytettävissä olevan oman rahoituksen ja ohjelman varojen keskinäisestä koordinoinnista. Tavoitteena on lisätä osallistumista eurooppalaiseen yhteistyöhön. 3. Komissio ja jäsenvaltiot toteuttavat tarvittavat toimenpiteet varmistaakseen tasapuolisen osallistumisen ohjelmaan niin yhteisön tasolla kuin kansallisella ja alueellisella tasolla sekä korkeakoulutuksen osalta eri oppiaineiden kesken. Näihin toimenpiteisiin varattujen varojen määrä saa olla enintään 10 prosenttia kyseisten toimintojen vuotuisesta talousarviosta. 4. Jotta varmistetaan mahdollisimman laaja osallistuminen ohjelmaan kaikissa jäsenvaltioissa sekä tuettujen hankkeiden ja toimien tehokas seuranta ja kokemusten vaihto, kansallisia hallintorakenteita kannustetaan toimimaan tiiviissä yhteistyössä maansa asianomaisten keskus- ja paikallishallinnon viranomaisten kanssa. Ne voivat yhteistyössä komission kanssa ryhtyä toimenpiteisiin, erityisesti tiedotustoimenpiteisiin, edistääkseen kaikentyyppisten oppilaitosten yhtä aktiivista osallistumista kansallisella ja alueellisella tasolla. 5. Laskentakaava: Toiminto 1.1 Toiminto 1.2 kohta 3c Toiminto 2.2 kohta 3 a) jokaiselle jäsenvaltiolle myönnetään vähimmäismäärä, joka määräytyy talousarvion mukaisesti käytettävissä olevista varoista; b) jäljelle jäävä osa myönnetään eri jäsenvaltioille seuraavien indikaattorien perusteella: i) maan bruttokansantuote asukasta kohti; ii) lähettävän ja vastaanottavan maan välimatka; iii) seuraavien väestöryhmien koko kyseisessä maassa: - oppilaiden ja opettajien määrä kouluopetuksessa, toiminto 1.1 ja toiminto 1.2 kohta 3c, - korkeakouluopiskelijoiden määrä, toiminto 2.2 kohta 3 (opiskelijat). Loppututkinnon suorittaneiden määrää voitaisiin myös käyttää, - korkea-asteen opettajien määrä, toiminto 2.2 kohta 3 (opetushenkilöstö). 6. Komissio päättää valmistelevia vierailuja varten tarkoitettujen varojen jaosta jäsenvaltioille kuultuaan asiasta komiteaa päätöksen 7 artiklan 6 kohdan mukaisesti. V. MÄÄRITELMÄT Muutamien ohjelmassa käytettyjen termien merkitys on seuraava: - elinikäinen oppiminen: koulutusmahdollisuudet, joita yksilölle tarjotaan koko eliniän hänen tietojensa ja taitojensa sekä ammattipätevyytensä ylläpitämiseksi, - päättäjät: erityisesti henkilöstö, joka toimii koulutusalan johto-, arviointi-, opetus-, suunnittelu- tai valvontatehtävissä, alan vastuuhenkilöt paikallisella, alueellisella ja kansallisella tasolla sekä ministeriöissä, - avoin opetus ja etäopetus: kaikenlainen koulutus, jossa käytetään perinteistä tai edistynyttä tieto- ja viestintätekniikkaa ja sen palveluja sekä yksilöllistä neuvontaa ja ohjausta, - oppilas: henkilö, joka on kirjoilla koulussa, - opettaja/opetushenkilöstö: henkilöt, jotka ovat tehtäviensä kautta suoranaisesti osallisina jäsenvaltioiden opetusprosessissa oman koulutusjärjestelmänsä mukaisesti, - yritys: julkisen tai yksityisen sektorin yritys, joka voi olla kooltaan tai juridiselta muodoltaan millainen tahansa, harjoittaa millaista toimintaa tahansa millä tahansa toimialalla, myös sosiaalitalouden alalla, - koulu: kaikentyyppiset kouluopetusta antavat oppilaitokset, eli sekä yleissivistävät (esikoulu, peruskoulu ja lukio) että ammatillista tai teknistä opetusta tarjoavat oppilaitokset, - opiskelija: korkeakouluun kirjoittautunut henkilö, joka suorittaa korkeakouluopintoja saadakseen suoritetuksi korkeakoulututkinnon tai saadakseen tutkintotodistuksen, mukaan lukien tohtoritaso, - virtuaaliliikkuvuus: kaikki tietotekniikkaan ja televiestintäverkkoihin liittyvät keinot, menetelmät, palvelut ja välineet, joilla voidaan hyödyntää toisaalla sijaitsevaa tietoa, vaihtaa ajatuksia ja tehdä yhteistyötä maantieteellisesti kaukana sijaitsevien kumppaneiden kanssa, - työmarkkinaosapuolet: jäsenvaltioissa: kansallisen lainsäädännön tai käytännön mukaiset työntekijä- ja työnantajajärjestöt; yhteisössä: työntekijä- ja työnantajajärjestöt, jotka osallistuvat yhteisön tason vuoropuheluun, - yhteisönlaajuiset vertailutiedot: kaikki analyysit, tutkimukset ja kootut hyvät toimintatavat, joiden avulla voidaan verrata tietyn aiheen tai alan osalta koko yhteisön tilannetta eri jäsenvaltioiden tilanteeseen ja kehitykseen, - tietojen ja taitojen eurooppalainen keskus viittaa sellaisten alueellisen tai paikallisen tason toimijoiden ryhmittymiin, jotka osallistuvat tämän ohjelman sekä ammatillisen koulutuksen ja nuorisoalan ohjelmiin tavoitteena elinikäisen oppimisen kannustaminen alueellisella ja paikallisella tasolla ja keinoina tehokas tiedonvälitys ja tulosten levitys sekä yhteisön kolmen ohjelman välisten yhteyksien tiivistäminen, - yhteisönlaajuiset vertailutiedot: viittaavat selvityksiin ja analyyseihin sekä identifioituihin hyviin menettelytapoihin, joiden avulla voidaan määritellä jäsenvaltioiden suhteellinen asema ja edistyminen kulloinkin tarkasteltavana olevalla alalla, - korkeakoulu: kansallisen lainsäädännön tai käytännön mukaisesti korkea-asteen koulutusta tarjoava laitos, jossa voi suorittaa korkea-asteen tutkinnon, riippumatta siitä mitä nimitystä oppilaitoksesta kyseisissä jäsenvaltioissa käytetään.